Ministrul Justiției: Guvernul ”nu își poate asuma o desființare peste noapte a Secției Speciale” și invocă nevoia de consens politic / Dacă se discută în CSM numirea Adinei Florea, voi vota împotrivă

”Guvernul nu își poate asuma o desființare peste noapte a Secției Speciale, e nevoie de o dezbatere mai largă în sistemul judiciar și de consens politic”, a declarat joi ministrul Justiției, Cătălin Predoiu, într-o conferință de presă. El a precizat că, deocamdată, subiectul Secției speciale îl discută în CSM, iar dacă se va pune pe ordinea de zi a CSM numirea Adinei Florea la șefia secției, el va vota împotrivă.

Predoiu a mai spus că desființarea Secției Speciale prin OUG ar produce efecte colaterale. ”Discuția despre desființarea Secției Speciale va începe în Parlament”, a mai spus Predoiu.

Cătălin Predoiu a precizat că, până acum, nu a interacționat cu Secția specială și nici nu a cerut o statistică a dosarelor deschise, pentru a nu se considera că face o presiune.

„Subiectul SIIJ îl discut acum cu CSM. Sunt nemulțumit de SIIJ pentru că am avut raportul de țară și activitatea de până acum. A deschis un dosar unui demnitar care avea imunitate europeană”, a mai spus Predoiu.

El a spus că va avea o consultare cu cei care lucrează în sistem și că va ține cont de opinia acestora. Ministrul a fost întrebat dacă este posibil să mențină Secția specială, dacă astfel va rezulta din consultare.

„Eu nu doar contabilizez părerile pro și contra. Lucrurile nu sunt în regulă acolo nici cum au fost organizate, nici cum au reglementate, nici cum lucrează. Și atunci ce facem? Ne facem că nu există doar pentru că niște procurori din DNA au greșit la un moment dat?”, a spus Cătălin Predoiu.

Ministrul a precizat că Secția specială „nu dă semnal de alte cazuri de corupție decât cele cu nume mari, cu destinație”.

Cătălin Predoiu a mai precizat că, dacă va fi pusă pe ordinea de zi a CSM numirea Adinei Florea la conducerea Secției speciale, „categoric” votul său va fi împotrivă.

Reamintim că deființarea SIIJ a fost cerută de toți partenerii României: Comisia Europeană, Comisia de la Veneția, GRECO. De asemenea, USR a condiționat votarea guvernului Orban de desființarea Secției Speciale. În schimb, ALDE a condiționat susținerea guvernului de menținerea Secției Speciale.

În acest moment, PSD și ALDE sunt singurii susținători politici declarați ai existenței SIIJ.

Foto: Adina Florea – Secția Specială (Inquam / Octav Ganea)